Slovenská komora daňových poradcov

Trnavská cesta 74/A, 821 02 Bratislava

Tel.: +421 907 827 293

E-mail: podatelna@skdp.sk

**CUS - Centrum účtovníkov Slovenska, s. r. o.**
Zadarská ulica 2/15090
974 04 Banská Bystrica

|  |  |  |  |
| --- | --- | --- | --- |
| **Vaša značka/zo dňa** | **Naša značka** | **Vybavuje/linka** | **Dátum a miesto odoslania** |
|  |  | Mgr. Zuzana Kolenovápravnik@skdp.sk  | do elektronickej schránky |

VEC: **Výzva – upustenie od neoprávneného poskytovania daňového poradenstva**

 Vážená spoločnosť,

na základe viacerých podnetov sme si všimli, že v rámci činnosti [Centrum účtovníkov Slovenska - Operatívne poradenstvo](https://www.cus.sk/operativne-poradenstvo/) poskytujete za odplatu služby, ktoré spadajú pod definíciu daňového poradenstva podľa zákona č. 78/1992 Zb. o daňových poradcoch a Slovenskej komore daňových poradcov (ďalej len „**zákon**“).

Z vašej stránky je zrejmé, že služby „Operatívne poradenstvo“ a „Čitáreň otázok a odpovedí“ umožňujú klientom za odplatu podávať otázky písomnou formou a dostávať odpovede od profesionálneho tímu lektorov a daňových poradcov. Tento model sa podobá systému individuálneho poradenstva, ktorý klientom umožňuje prístup k odpovediam na konkrétne otázky zahŕňa a ktorý zahŕňa komunikáciu jeden na jedného.

Takáto forma poskytovania služieb vyvoláva obavy, že klient bude tento servis vnímať ako individuálne daňové poradenstvo, a tým môže nesprávne predpokladať, že dostáva poradenstvo so všetkými právnymi a profesionálnymi garanciami, ktoré môže poskytovať iba daňový poradca.

Obava, že služba pôsobí ako individuálne daňové poradenstvo, vychádza najmä z nasledovného:

* **„Operatívne poradenstvo“ a Čitáreň otázok a odpovedí:** Stránka ponúka odpovede na konkrétne otázky od klientov, čo je znakom individuálneho poradenstva. Takéto služby presahujú rámec všeobecného vzdelávacieho informovania.
* **Úzka špecializácia na oblasť daní a účtovníctva:** Portál sa zameriava na poskytovanie riešení priamo v oblasti daní prostredníctvom odborníkov, čo môže klienta naviesť k dojmu, že ide o kvalifikované daňové poradenstvo s právnymi zárukami.
* **Prispôsobenie odpovedí na konkrétne otázky:** Pohotovostný servis reaguje priamo na individuálne potreby klientov, čo je podstatou individuálneho daňového poradenstva.
* **Prístup pre predplatiteľov a pre individuálnu kúpu poradenstva:** Služby sú poskytované predplatiteľom, ako aj individuálnym klientom po zakúpení služby poradenstva, čím sa ešte viac približujú k službám individuálneho poradenstva.
* **Pojem "pohotovosť" pre okamžité poradenstvo:** Tento pojem evokuje pripravenosť reagovať rýchlo a cielene na otázky klienta, čo vyvoláva dojem individuálneho daňového poradenstva.

Tieto faktory vedú k záveru, že poskytujete služby individuálneho odplatného poradenstva prostredníctvom odpovedí od odborníkov v oblasti daní. Tieto služby spadajú pod ust. § 3 ods. 1 a ods. 2 zákona, ktorý stanovuje, že daňové poradenstvo zahŕňa poradenské služby v oblasti daní, odvodov a poplatkov, ako aj poskytovanie stanovísk k aplikácii daňových predpisov.

Takéto služby možno poskytovať len prostredníctvom daňového poradcu s príslušným oprávnením podľa ust. § 4 ods. 2 a § 8 ods. 7 zákona, ktorí sú zapísaní v zozname daňových poradcov vedenom Slovenskou komorou daňových poradcov.

Vaša spoločnosť je vzdelávacím portálom a nedisponuje oprávnením na poskytovanie daňového poradenstva. Zároveň upozorňujeme, že spoločnosť nemôže poskytovať daňové poradenstvo sprostredkovane alebo subdodávateľsky. Zo zverejnených informácií vyplýva, že spolupracujete s odborníkmi, pričom nie všetci sú daňoví poradcovia. **Zákon však jasne stanovuje, že daňový poradca môže poskytovať poradenstvo iba sám alebo v spolupráci s inými daňovými poradcami** (ust. § 13 a § 14 zákona).

Nezákonnosť postupu spoločnosti prináša riziká pre klientov, najmä avšak nielen:

* **Daňové poradenstvo je regulovaná profesia:** Vzdelávací portál nedisponuje oprávnením na poskytovanie daňového poradenstva, a preto nemôže poskytovať ani odpovede na konkrétne otázky klientov.
* **Ochrana klienta a porušenie mlčanlivosti:** Daňoví poradcovia sú viazaní mlčanlivosťou (ust. § 18 zákona), a musia mať poistenie zodpovednosti za škodu, čo vzdelávací portál neposkytuje. To môže ohroziť dôvernosť a presnosť poskytnutých informácií.
* **Nemožnosť individuálneho prístupu:** Daňové poradenstvo vyžaduje zmluvu s klientom (ust.§ 17 ods. 1 zákona) a špecifické posúdenie konkrétneho prípadu, čo vzdelávací portál nezabezpečuje, a to môže viesť k nesprávnym informáciám a narušeniu dôvery v odbornosť daňových poradcov.
* **Nedodržanie nezávislosti poradcu:** Vzdelávací portál nemá povinnosť konať v najlepšom záujme klienta, čo môže viesť ku konfliktu záujmov a ohroziť nezávislosť poradenstva (ust. § 16 ods. 2 zákona).
* **Riziko nesprávneho výkladu legislatívy:** Výklad daňových predpisov pri konkrétnych prípadoch je často zložitý a nejednoznačný, a takýto výklad by mali poskytovať len kvalifikovaní odborníci, ktorí sú povinní zodpovedať za škodu (ust. § 19 ods. 2 zákona) a udržiavať pre tento prípad poistenie (ust. § 20 zákona).
* **Právne následky pre klientov:** Klient, ktorý sa spoľahne na odpoveď vzdelávacieho portálu, môže čeliť právnym dôsledkom za nesprávne informácie bez možnosti domáhať sa náhrady škody od portálu.
* **Mylný dojem klienta:** Klient môže nesprávne predpokladať, že dostáva poradenstvo so všetkými právnymi zárukami, ktoré platia pre daňových poradcov, čo môže viesť k nepresným rozhodnutiam alebo chybnému pochopeniu daňových povinností.

Ak spoločnosť vykonáva neoprávnené daňové poradenstvo, dopúšťa sa protiprávneho konania, čo môže byť, okrem iného, postúpené príslušnému daňovému úradu na konanie.

Podľa ust. § 29 zákona platí, že ak daňové poradenstvo vykonáva za odplatu fyzická alebo právnická osoba, ktorá nemá osvedčenie na výkon tejto činnosti môže jej daňový úrad uložiť pokutu až do výšky 6 600 eur, ak ide o fyzickú osobu, a pokutu až do výšky 33 000 eur, ak ide o právnickú osobu. Pokuta je príjmom štátneho rozpočtu Slovenskej republiky.

Týmto vás vyzývame na nápravu, a to aby ste **bez zbytočného odkladu, najneskôr do 30 dní odo dňa doručenia tejto výzvy**, prestali poskytovať daňové poradenstvo bez oprávnenia. Ak k náprave nedôjde, Slovenská komora daňových poradcov je oprávnená využiť všetky právne prostriedky na nápravu, vrátane postúpenia veci na konanie podľa ust. § 29 zákona.

S pozdravom

|  |  |  |
| --- | --- | --- |
| **Slovenská komora daňových poradcov**JUDr. Ing. Miriam Galandová, prezident  |  | **Slovenská komora daňových poradcov**Mag. et Mgr. Branislav Kováč, viceprezident  |